**РЕПУБЛИКА СРПСКА**

**ВЛАДА**

**ПРИЈЕДЛОГ**

**ЗАКОН**

**О ИЗМЈЕНАМА И ДОПУНАМА ЗАКОНА**

**О ЈАВНИМ ПРЕДУЗЕЋИМА**

**Бања Лука, октобар 2025. године**

**Приједлог**

**ЗАКОН**

**О ИЗМЈЕНАМА И ДОПУНАМА ЗАКОНА**

**О ЈАВНИМ ПРЕДУЗЕЋИМА**

Члан 1.

У Закону о јавним предузећима („Службени гласник Републике Српске“, бр. 75/04 и 78/11) члан 2. мијења се и гласи:

„(1) Јавно предузеће, у смислу овог закона, јесте правно лице које је уписано у судски регистар као привредно друштво у форми акционарског друштва или друштва са ограниченом одговорношћу и у чијем основном капиталу Република Српска или јединица локалне самоуправе има, директно или индиректно, већинско власништво или остварује контролу по другом основу.

(2) Јавно предузеће се оснива или послује ради стицања добити или остваривања законом утврђеног јавног интереса.

(3) Јавна предузећа, у смислу овог закона, категоришу се на:

а) јавна предузећа која обављају тржишне дјелатности ради стицања добити,

б) јавна предузећа која обављају послове од јавног интереса на нетржишној основи, у складу са посебним законом,

в) јавна предузећа која истовремено обављају и тржишне дјелатности ради стицања добити и послове од јавног интереса на нетржишној основи.“

Члан 2.

У члану 2а. у ставу 1. испред ријечи: „Обављање“ број један у обостраној загради брише се, а тачка б) мијења се и гласи:

„б) одговорности, ефикасности, економичности и транспарентности,“.

Став 2. брише се.

Члан 3.

Члан 3. мијења се и гласи:

„Поједини појмови употријебљени у овом закону имају сљедеће значење:

а) јавни орган је орган, тијело, институција или правно лице основано законом или другим прописом, које обавља јавна овлашћења, врши управне или друге послове од јавног интереса или пружа јавне услуге у име Републике Српске, јединице локалне самоуправе или других носилаца јавних овлашћења,

б) повезано лице је сваки запослени јавног предузећа, укључујући и појединце и заступнике које јавно предузеће именује за обављање одређених дјелатности, сваки члан надзорног одбора и одбора за ревизију; свако правно или физичко лице у чијем посредном или непосредном власништву је најмање 5% од укупног збира гласачких права јавног предузећа,

в) одговорно лице је свако лице којем се законом или статутом јавног предузећа или описом посла додјељује надлежност за конкретан посао или задатак, односно свако лице коме је таква надлежност утврђена правилником о организацији и систематизацији радних мјеста, уговором о раду или другим актом,

г) независни члан надзорног одбора је лице које не обавља руководеће функције у јавном предузећу, није запослено у јавном предузећу, није члан органа управљања или надзора повезаних друштава, нема власнички удио или било који други финансијски интерес у јавном предузећу, није у пословној сарадњи с јавним предузећем, те није у односу који би могао утицати на његову независност у обављању функције члана надзорног одбора,

д) посебно надзирано јавно предузеће је правно лице под директном или индиректном контролом Републике Српске које двије узастопне календарске године испуњава критеријуме великог правног лица у складу са законом којим се уређује рачуноводство и ревизија,

ђ) надзирање или надзор је детаљно и систематско надгледање извршења било којег посла или задатка одговорног лица, или друге активности јавног предузећа, при чему је његов циљ да се открије и надлежним органима пријави могућа превара или друга незаконита активност и да се предузму мјере за дисциплинско кажњавање и отпуштање одговорних лица која су у извршавању својих послова и радних задатака починила повреду радне обавезе,

е) политика власништва је документ којим се утврђују сврха и циљеви власничког управљања, начин унапређења корпоративног управљања у јавним предузећима и механизми спровођења политике власништва у јавним предузећима,

ж) контрола по другом основу подразумијева да јавни орган има право да именује већину чланова надзорног органа, право вета или одлучујући утицај на доношење стратешких одлука јавног предузећа, као и да на основу посебних права, уговора или закона, одлучује о стратешким питањима јавног предузећа као што су буџет, продаја значајне имовине, статусне промјене или друга питања од суштинског значаја за пословање јавног предузећа,

з) јединствени информациони систем за координацију надзора јавних предузећа у Републици Српској (у даљем тексту: Информациони систем) јесте електронска платформа која се успоставља ради системског праћења пословања јавних предузећа,

и) јавни интерес подразумијева остваривање циљева од општег значаја за друштво, нарочито у области пружања јавних услуга (енергетика, водоснабдијевање, управљање отпадом, јавни превоз и слично), реализације стратешких пројеката, заштите животне средине, друштвене укључености и економског развоја Републике Српске,

ј) тржишна дјелатност је дјелатност коју јавно предузеће обавља на тржишту, уз наплату од крајњих корисника по тржишној или регулисаној цијени, у смислу закона којим се уређује рад регулаторних тијела, с циљем остваривања прихода и добити,

к) послови од јавног интереса на нетржишној основи су послови или услуге које јавно предузеће обавља ради остваривања јавног интереса утврђеног законом, одлуком Владе или одлуком скупштине јединице локалне самоуправе донесеном уз претходну сагласност ресорног министарства за послове од републичког значаја, а који се суфинансирају из буџета Републике Српске, буџета јединице локалне самоуправе, међународних донација или других извора у смислу закона којим се уређује буџетски систем Републике Српске,

л) јавна предузећа која истовремено обављају тржишне дјелатности и послове од јавног интереса дужна су да воде интерну рачуноводствену евиденцију засебно за тржишне дјелатности и за послове од јавног интереса, на начин којим се обезбјеђује јасно разграничење остварених прихода и расхода у вези са тим дјелатностима и пословима.“

Члан 4.

У члану 8. у ставу 1. послије ријечи: „члана“ додају се запета и ријечи: „од којих је најмање један независни члан“.

Члан 5.

Послије члана 17. додаје се нови члан 17а, који гласи:

„Члан 17а.

(1) Јавно предузеће дужно је да тачно и благовремено уноси податке о свом пословању у Информациони систем.

(2) Јавно предузеће дужно је да информације о свом пословању, укључујући финансијске показатеље, податке о организационој структури и друге податке од значаја за пословање јавног предузећа учини доступним јавности најкасније у року од 30 дана од дана њиховог настанка, путем своје интернет странице или на други примјерен начин.“

Члан 6.

У члану 22. послије тачке з) додаје се запета и нова тачка и), која гласи:

„и) начин реализације циљева пословања са кључним показатељима учинка и ризике за остварење постављених циљева“.

Члан 7.

У члану 40. у тачки ж) број: „10.000“ замјењује се бројем: „30.000“.

Члан 8.

Члан 46. мијења се и гласи:

„(1) Управни надзор над примјеном овог закона врши Министарство привреде и предузетништва.

(2) Надзор над примјеном одредаба овог закона у вези са пословањем јавног предузећа у складу са чланом 46а. став 2. овог закона врше:

а) ресорно министарство за јавна предузећа која су у његовој надлежности,

б) надлежна организациона јединица у јединици локалне самоуправе за јавна предузећа која су у њеној надлежности.

(3) Инспекцијски надзор над примјеном овог закона врши републичка управа надлежна за инспекцијске послове, у складу са законом којим се уређује инспекцијски надзор.“

Члан 9.

Послије члана 46. додаје се нова глава IVa и нови чл. 46а. и 46б, који гласе:

„IVa – СИСТЕМ ЗА КООРДИНАЦИЈУ НАДЗОРА ЈАВНИХ ПРЕДУЗЕЋА У РЕПУБЛИЦИ СРПСКОЈ

Члан 46а.

(1) Систем за координацију надзора јавних предузећа у Републици Српској (у даљем тексту: Систем за координацију) успоставља се ради јачања надзора над јавним предузећима и доприноса економском развоју Републике Српске.

(2) Систем за координацију чине:

а) Влада Републике Српске (у даљем тексту: Влада),

б) Тијело за координацију надзора над јавним предузећима (у даљем тексту: Тијело за координацију надзора),

в) Министарство финансија,

г) Инвестиционо-развојна банка Републике Српске,

д) ресорна министарства,

ђ) јединице локалне самоуправе.

(3) Тијело за координацију надзора, у сарадњи са другим учесницима у Систему за координацију, обавља сљедеће послове:

а) координише прикупљање и обрађује податке о јавним предузећима,

б) координише припрему анализа стања у јавним предузећима и препоруке политика,

в) води Информациони систем,

г) координише израду политике власништва,

д) координише активности надзора над јавним предузећима,

ђ) обавља и друге послове у вези са координацијом надзора над јавним предузећима.

(4) Министарство финансија прати и израђује извјештај о фискалним ризицима повезаним са пословањем јавних предузећа.

(5) Инвестиционо-развојна банка Републике Српске путем Акцијског фонда управља акцијама Републике Српске у јавним предузећима.

(6) Тијело за координацију надзора доставља обједињени извјештај о пословању јавних предузећа са приједлогом мјера Влади, најмање једном годишње.

(7) Политика власништва израђује се на средњорочни период у складу са прописом којим се уређује стратешко планирање и доноси је Влада.

(8) Влада, на приједлог ресорног министарства, утврђује циљеве пословања за јавна предузећа са кључним показатељима учинка.

(9) Влада уредбом прописује садржај, начин и рокове за израду и достављање обједињеног извјештаја.

Члан 46б.

(1) Информациони систем обухвата:

а) регистар јавних предузећа,

б) обједињене финансијске и нефинансијске показатеље пословања јавних предузећа,

в) извјештаје о спровођењу политике власништва,

г) друге податке од значаја за координацију надзора над посебно надзираним јавним предузећима.

(2) Влада уредбом прописује начин вођења и садржај Информационог система.

(3) Учесници Система за координацију су корисници података из Информационог система.“

Члан 10.

У члану 48. у ставу 1. у тачки в) послије ријечи: „чланом 12“ додају се запета и нове т. г) и д), које гласе:

„г) управа не уноси благовремено и тачно податке о пословању у Информациони систем у складу са чланом 17а. став 1. овог закона,

д) управа не учини доступним јавности информације о пословању, укључујући финансијске показатеље, податке о организационој структури и друге податке од значаја за пословање у року од 30 дана од дана њиховог настанка у складу са чланом 17а. став 2. овог закона“.

У ставу 2. ријеч: „до“ замјењује се ријечју: „од“.

Члан 11.

Послије члана 53. додаје се нови члан 53а, који гласи:

„Члан 53а.

Влада, у року од шест мјесеци од дана ступања на снагу овог закона, доноси сљедеће подзаконске акте:

а) Уредбу о обједињеном извјештају о јавним предузећима (46а. став 9),

б) Уредбу о јединственом информационом систему за координацију надзора јавних предузећа у Републици Српској (члан 46б. став 2).“

Члан 12.

Послије члана 56. додаје се нови члан 56а, који гласи:

„Члан 56а.

(1) Одредбе овог закона које се односе на Систем за координацију примјењују се на посебно надзирана јавна предузећа од дана ступања на снагу овог закона.

(2) Одредбе овог закона које се односе на Систем за координацију примјењују се на остала јавна предузећа по истеку рока од двије године од дана ступања на снагу овог закона.“

Члан 13.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГA ЗАКОНА О ИЗМЈЕНАМА И ДОПУНАМА ЗАКОНА О**

**ЈАВНИМ ПРЕДУЗЕЋИМА**

**I УСТАВНИ ОСНОВ**

Уставни основ за доношење Закона о измјенама и допунама Закона о јавним предузећима садржан је у Амандману XXXII на члан 68. т. 6. и 8. Устава Републике Српске, према којима, између осталог, Република Српска уређује и обезбјеђује својинске и облигационе односе и заштиту свих облика својине, правни положај предузећа и других организација, основне циљеве и правце привредног развоја, те политику и мјере за усмјеравање развоја. Такође, уставни основ је садржан и у члану 70. став 2. Устава Републике Српске, којим је утврђено да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.03-020-2785/25 од 2. октобра 2025. године, уставни основ за доношење овог закона садржан је у Амандману XXXII на члан 68. т. 6. и 8. Устава Републике Српске, према којима, између осталог, Република Српска уређује и обезбјеђује својинске и облигационе односе и заштиту свих облика својине, правни положај предузећа и других организација, основне циљеве и правце привредног развоја, те политику и мјере за усмјеравање развоја. Такође, у члану 70. став 2. Устава Републике Српске утврђено је да Народна скупштина Републике Српске доноси законе, друге прописе и опште акте.

Овај секретаријат је на Нацрт закона о измјенама и допунама Закона о јавним предузећима, актом број: 22.03-020-1902/25 од 18. јуна 2025. године, дао позитивно мишљење, а Народна скупштина је Нацрт овог закона усвојила на Петнаестој редовној сједници, одржаној 9. јула 2025. године.

Као разлог за доношење овог закона обрађивач истиче унапређење правног оквира за управљање јавним предузећима, ради постизања већег степена транспарентности, одговорности, ефикасности и економичности пословања, а у складу са усвојеним Ажурираним акционим планом Владе Републике Српске за реформу јавних предузећа за период 2022–2026. година.

Овим законом врши се и прецизирање дефиниције јавног предузећа, додатно се оснажују одговорност, ефикасност и економичност као основна начела управљања јавним предузећима и прописује се израдаполитике власништва као стратешког документа за унапређење власничког управљања.

Уводи се појам посебног надзираног јавног предузећа и јасно разграничење између тржишних дјелатности и послова од јавног интереса на нетржишној основи, на начин да се тржишна дјелатност дефинише као дјелатност коју предузеће обавља на тржишту уз наплату од крајњих корисника, а послови од јавног интереса на нетржишној основи дефинишу се као послови који се суфинансирају из буџета или других извора у смислу посебног закона.

Радом Система за координацију надзора јавних предузећа у Републици Српској омогућава се координисано и ефикасније вршење надзора над јавним предузећима и доприноси се економском развоју Републике Српске.

Народна скупштина Републике Српске је на истој сједници донијела Закључак број: 02/1-021-857/25 од 9. јула 2025. године, којим је одлучено је да се Нацрт закона о измјенама и допунама Закона о јавним предузећима упути на јавну расправу. Централна јавна расправа одржана је 29. јула 2025 године у Привредној комори Републике Српске.

Приједлогом овог закона у односу на Нацрт извршене су корекције у члану 3, којим се мијења члан 3. тачка л) Закона, и то на начин да је прописана обавеза јавних предузећа која истовремено обављају тржишне дјелатности и послове од јавног интереса да воде интерну рачуноводствену евиденцију засебно за тржишне дјелатности и за послове од јавног интереса. Овим је обезбијеђено јасно разграничење прихода и расхода, што доприноси већој транспарентности и одговорности у коришћењу јавних средстава. У члану 8, којим се мијења члан 46. став 2. Закона, јасније је дефинисано на шта се односи надзор ресорних министарстава и надлежне организационе јединице у јединицама локалне самоуправе. Такође, у члану 46а. став 6. додатно је прописано да обједињени извјештај, поред информација о стању, садржи и приједлог мјера, чиме се функција извјештавања унапређује јер се, поред информисања, обезбјеђује и формулисање конкретних приједлога за побољшање пословања и управљања јавним предузећима.

У складу са Смјерницама за консултације у изради прописа и других општих аката („Службени гласник Републике Српске“, број 86/22), обрађивач је овај закон објавио на интернет страници Министарства привреде и предузетништва, те извршио консултације са релевантним субјектима из ове области.

Секретаријат је упутио одређене сугестије које су се односиле на побољшање формулација текста Приједлога, а које је обрађивач прихватио и уградио у текст Закона.

Секретаријат констатује да је овај закон усклађен са Правилима за израду закона и других прописа Републике Српске („Службени гласник Републике Српске“, број 24/14).

Будући да је Републички секретаријат за законодавство утврдио да је овај приједлог усклађен са Уставом, правним системом Републике и Правилима за израду закона и других прописа Републике Српске, мишљења смо да се Приједлог закона о измјенама и допунама Закона о јавним предузећима може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-2810/25 од 3. октобра 20205. године, а након увида у прописе ЕУ и анализе одредаба Приједлога закона о измјенама и допунама Закона о јавним предузећима, нису установљени секундарни обавезујући извори права ЕУ који су релевантни за предмет уређивања достављеног прописа. Због тога у Изјави о усклађености стоји оцјена „Непримјењиво“. Констатујемо да је у свом раду израђивач консултовао Смјернице ОЕЦД за корпоративно управљање у предузећима у државном власништву, издање 2015. година[[1]](#footnote-1).

**IV РАЗЛОЗИ ЗА ДОНОШЕЊЕ ЗАКОНА**

Закон о измјенама и допунама Закона о јавним предузећима доноси се ради унапређења правног оквира за управљање јавним предузећима, с циљем постизања већег степена транспарентности, одговорности, ефикасности и економичности њиховог пословања, у складу са Ажурираним акционим планом Владе Републике Српске за реформу јавних предузећа за период 2022–2026. година.

Предложене измјене и допуне представљају усаглашавање са међународним стандардима корпоративног управљања, смјерницама Организације за економску сарадњу и развој – ОЕCD *(Organisation for Economic Cooperation and Development*) и препорукама Свјетске банке за реформу јавних предузећа.

Позив на јавну расправу објављен је на интернет страници Министарства привреде и предузетништва и Привредне коморе Републике Српске, а централна јавна расправа одржана је у Привредној комори Републике Српске. На текст Приједлога закона прибављена су мишљења надлежних републичких органа управе, представника пословне заједнице и осталих заинтересованих субјеката. Приликом израде коначног текста закона размотрени су сви изнесени приједлози и достављена мишљења, а прихваћени су они који су оцијењени као оправдани и конструктивни и који доприносе остваривању циљева овог закона.

Овим законом прецизира се дефиниција јавног предузећа, додатно се оснажују одговорност, ефикасност и економичност као основна начела управљања јавним предузећима, прописује се израдаПолитике власништва, као стратешког документа за унапређење власничког управљања и успоставља се Систем за координацију надзора јавних предузећа у Републици Српској.

Законом се јасно дефинише јавно предузеће као привредно друштво у већинском јавном власништву или под контролом јавног органа, а уводи се и појам „контрола по другом основу“. Ова формулација омогућава обухватање свих релевантних правних лица која се фактички налазе под јавном контролом, без обзира на формални власнички удио.

Уводи се појам „посебно надзирано јавно предузеће“ и дефинише се као правно лице под директном или индиректном контролом Републике Српске које двије узастопне календарске године испуњава критеријуме великог правног лица у складу са законом којим се уређује рачуноводство и ревизија. Оваква категоризација омогућава примјену појачаних мјера надзора над радом јавних предузећа, које су од највећег значаја за јавне финансије.

Закон уводи и јасно разграничење између тржишних дјелатности и послова од јавног интереса на нетржишној основи, на начин да се тржишна дјелатност дефинише као дјелатност коју јавно предузеће обавља на тржишту уз наплату од крајњих корисника, а послови од јавног интереса на нетржишној основи дефинишу се као послови који се суфинансирају из буџета или других извора, у смислу закона којим се уређује буџетски систем Републике Српске. Јавна предузећа која истовремено обављају тржишне дјелатности и послове од јавног интереса дужна су да воде интерну рачуноводствену евиденцију засебно за тржишне дјелатности и за послове од јавног интереса, на начин којим се обезбјеђује јасно разграничење остварених прихода и расхода у вези са тим дјелатностима и пословима, а у сврху транспарентности и одговорности у коришћењу јавних средстава.

Успоставља се нови Систем за координацију надзора јавних предузећа као новина у односу на ранији модел утврђен Одлуком о успостављању Система за координацију надзора јавних предузећа у Републици Српској из 2021. године. Док је претходни систем био ограничен на надзор над јавним предузећима од посебног интереса и она у којима Влада врши функцију скупштине акционара, тј. посебно надзираним јавним предузећима, нови Систем за координацију надзора се значајно проширује и у обухвату и у институционалном капацитету. Систем за координацију надзора обухвата јавна предузећа у пуном капацитету, више органа и институција које имају јасно утврђене надлежности, чиме се омогућава координисано и ефикасније вршење надзора над јавним предузећима. Систем за координацију надзора обухвата више институција са јасно дефинисаним надлежностима, а чине га: Влада Републике Српске, Тијело за координацију надзора, ресорна министарства, Министарство финансија, Инвестиционо-развојна банка Републике Српске и јединице локалне самоуправе.

Тијело за координацију надзора добија надлежност за управљање Информационим системом и координацију припреме обједињених извјештаја, израде политика власништва и праћење перформанси јавних предузећа. Јединствени информациони систем представља електронску платформу која обухвата финансијске и нефинансијске и друге показатеље и податке од значаја за пословање. Таквим системом обезбјеђује се бољи власнички надзор базиран на ажурним и релевантним подацима о пословању јавних предузећа.

Законом се прописује израда политике власништва, а то је документ којим се утврђује сврха и циљеви власничког управљања и израђује се на средњорочној основи у складу са прописом којим се уређује стратешко планирање и доноси га Влада.

С циљем спречавања сукоба интереса и јачања надзорне функције, прописује се увођење у надзорни одбор јавних предузећа најмање једног независног члана, у смислу да је независни члан лице које не обавља руководеће функције у јавном предузећу, није запослено у јавном предузећу, није члан органа управљања или надзора повезаних друштава, нема власнички удио или било који финансијски и други интерес у јавном предузећу.

Законом се предвиђа да одредбе које се односе на успостављање Система за координацију надзора, за посебно надзирана јавна предузећа ступају на снагу осмог дана од дана објављивања у „Службеном гласнику Републике Српске“, а на остала јавна предузећа одредбе се примјењују након двије године од доношења овог закона. Тиме се омогућава постепена адаптација и развој неопходних капацитета за спровођење реформе јавних предузећа.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. врши се измјена члана 2. с циљем прецизирања појма „јавно предузеће“ и увођења појма „контроле по другом основу“. Истим чланом врши се и категоризација јавних предузећа у складу са природом њихове дјелатности.

Чланом 2. врши се допуна принципа у члану 2а. став 1. тачка б) на којима почива управљање јавним предузећима, увођењем појмова „ефикасност“ и „економичност“. Став 2. брише се ради обезбјеђивања досљедности и избјегавања непотребног понављања одредаба које су већ обухваћене, с обзиром на то да је принцип транспарентности сада изричито обухваћен у ставу 1. тачка б) истог члана.

Чланом 3. прописује се допуна дефиниција у члану 3, ради увођења нових појмова који су од значаја за примјену Закона: независни члан надзорног одбора, посебно надзирано јавно предузеће, политика власништва, контрола по другом основу, јединствени информациони систем за координацију надзора јавних предузећа у Републици Српској, јавни интерес, тржишна дјелатност, послови од јавног интереса на нетржишној основи и јавна предузећа која истовремено обављају и тржишне дјелатности и послове од јавног интереса. Циљ ових допуна је обезбјеђивање прецизности у тумачењу и примјени Закона.

Чланом 4. прописује се у члану 8. став 1. обавеза да надзорни одбори јавних предузећа морају имати најмање једног независног члана, ради обезбјеђења професионалног и непристрасног надзора, смањења утицаја сукоба интереса и унапређења корпоративног управљања.

Чланом 5. прописује се нови члан 17а, којим се дефинише обавеза јавних предузећа да уносе податке у Информациони систем, уз обезбјеђивање јавне доступности података о пословању. Овим рјешењем се јача транспарентност и надзор над радом јавних предузећа.

Чланом 6. врши се допуна члана 22. тако што се додаје нова тачка и), којом се прописује да управљачки документи морају да садрже начин реализације циљева пословања и идентификацију ризика, чиме се унапређује систем управљања ризицима у јавним предузећима.

Чланом 7. врши се измјена у члану 40, односно у тачки ж) мијења се износ, односно праг вриједности за обавезно потписивање уговора од стране два директора, повећава се са 10.000 КМ на 30.000 КМ. Циљ ове измјене је прилагођавање реалним економским инфлаторним околностима и тржишним цијенама, те да би се олакшало свакодневно пословање јавних предузећа.

Чланом 8. мијења се члан 46. и проширују се овлашћења органа надзора и инспекције у односу на примјену Закона, прецизирају се субјекти надзора и њихове надлежности.

Чланом 9. прописује се додавање нових чл. 46а. и 46б. Чланом 46а. дефинише се Систем за координацију надзора јавних предузећа ради обезбјеђења интегрисаног и усклађеног надзора над радом јавних предузећа. Чланом 46б. дефинише се Јединствени информациони систем, прописујући његове функционалне и техничке елементе.

Чланом 10. прописују се прекршајне одредбе у члану 48. став 1. којима се санкционише пропуштање обавеза уноса и објављивања података у Информационом систему, чиме се јача механизам одговорности и обезбјеђује досљедна примјена Закона. У ставу 2. повећава се новчана казна за одговорно лице, чиме се унапређује систем санкционисања и подстиче усклађеност са Законом.

Чланом 11. додаје се нови члан 53а. којима се дефинише обавеза доношења подзаконских аката у року од шест мјесеци од ступања Закона на снагу, ради обезбјеђења предуслова за примјену нових законских рјешења.

Чланом 12. додаје се нови члан 56а. у вези са примјеном одредаба Закона које се односе на успостављање Система за координацију надзора јавних предузећа, с циљем обезбјеђења прелазног периода за спровођење новог модела надзора.

Чланом 13. прописује се ступање на снагу овог закона.

**VI РАЗЛИКЕ ПРИЈЕДЛОГА У ОДНОСУ НА НАЦРТ ЗАКОНА**

Народна скупштина Републике Српске је на 15. редовној сједници, одржаној 9. јула 2025. године, усвојила Нацрт закона о измјенама и допунама Закона о јавним предузећима и донијела Закључак број: 02/1-021-857/25 од 9. јула 2025. године, који је објављен у „Службеном гласнику Републике Српске“, број 60/25. Овим закључком одлучено је да се Нацрт закона упути на јавну расправу, јер се њим уређују питања од посебног значаја за грађане и неопходно је консултовати органе, организације, научне и стручне институције и заинтересоване грађане. Јавна расправа спроведена је путем позива који је објављен на интернет страници Министарства привреде и предузетништва и Привредне коморе Републике Српске, а централна јавна расправа одржана је 29. јула 2025. године у Привредној комори Републике Српске.

Након спроведене јавне расправе, размотрени су сви приједлози за измјене Нацрта закона који су дати током разматрања закона у скупштинској процедури, у току јавне расправе и у оквиру рада радне групе која је била задужена за израду закона, те су у тексту Приједлога закона извршене одређене корекције ради прецизирања појединих одредаба. Ове корекције допринијеле су цјелисходнијим рјешењима и правилнијој примјени закона у пракси.

У члану 3, којим се мијења члан 3. тачком л) јасније је прописана обавеза јавних предузећа, која истовремено обављају тржишне дјелатности и послове од јавног интереса, да воде интерну рачуноводствену евиденцију засебно за тржишне дјелатности и за послове од јавног интереса. Овим је обезбијеђено јасно разграничење прихода и расхода, што доприноси већој транспарентности и одговорности у коришћењу јавних средстава.

У члану 8, којим се мијења члан 46. став 2, прецизирано је да се надзор над примјеном одредаба закона у вези са пословањем јавних предузећа односи на успостављени Систем за координацију надзора јавних предузећа из члана 46а. став 2. На овај начин јасније је дефинисано на шта се односи надзор ресорних министарстава и надлежне организационе јединице у јединицама локалне самоуправе, док ће поступак и начин примјене бити ближе уређени подзаконским актом.

У члану 9, којим се додају нови чл. 46а. и 46б, у члану 46а. у ставу 6. додатно је прописано да обједињени извјештај о пословању јавних предузећа, поред информација о стању, садржи и приједлог мјера, чиме се функција извјештавања унапређује јер се, поред информисања, обезбјеђује и формулисање конкретних приједлога за побољшање пословања и управљања јавним предузећима.

Током јавне расправе и скупштинске дискусије изнијети су и одређени приједлози који нису прихваћени у коначном тексту закона.

Приједлози да већина или сви чланови надзорног одбора буду независни чланови и да запослени радници у јавном предузећу не могу бити чланови надзорног одбора нису прихваћени због ризика од губитка стручног знања и искуства у управљању јавним предузећем, као и због могућих тешкоћа у проналажењу довољног броја квалификованих независних чланова у мањим локалним заједницама. Усвојеним комбинованим моделом обезбјеђује се боља функционалност надзорног одбора, јер чланови повезани са предузећем имају знање у вези са његовим пословањем, а независни члан обезбјеђује контролу сукоба интереса. Модел са најмање једним независним чланом надзорног одбора усклађен је са европском праксом, стандардима ОЕЦД и рјешењима у окружењу.

Приједлог за скраћивање двогодишњег рока за примјену одредаба закона које се односе на Систем за координацију надзора у предузећима која нису сврстана у категорију посебно надзираних јавна предузећа није прихваћен, с обзиром на то да је неопходан одређени период за адекватну припрему и изградњу техничких и људских капацитета, укључујући и обуку радника, а што су као нужан предуслов истакли представници јединица локалне заједнице.

Приједлог за повећање санкција и јачање механизама одговорности већ је уграђен у текст закона кроз прописивање обавезе достављања података и извјештаја о пословању, као и обавезе објављивања свих података од значаја за пословање јавног предузећа. У том смислу уведене су и нове прекршајне одредбе. Постојеће казнене одредбе оцијењене су као примјерене у складу са Законом о прекршајима Републике Српске („Службени гласник Републике Српске“, бр. 63/14, 36/15, 110/16, 100/17, 19/21 и 90/23).

Одређени приједлози нису прихваћени из разлога што се односе на материју која није предмет Закона о јавним предузећима.

Тако се избор чланова надзорног одбора врши у складу са Законом о министарским, владиним и другим именовањима („Службени гласник Републике Српске“, број 41/03), те се питање њихове квалификације и чланства у политичким странкама треба разматрати у оквиру тог закона.

Приједлози који се тичу прописивања услова у погледу стручних квалификација и одговарајућег радног искуства у области интерне ревизије у јавним предузећима нису прихваћени јер ова материја није предмет Закона о јавним предузећима, већ се уређује посебним законом о систему интерних финансијских контрола у јавном сектору, што је рјешење примијењено и у законодавствима земаља региона.

Питање реструктурирања јавних предузећа прописано је другим законима, док је у Ажурираном акционом плану Владе Републике Српске за реформу јавних предузећа у оквиру Стратешког потциља бр. 3.1. предвиђено успостављање институционалних механизама за подршку реструктурирању и транзицији јавних предузећа, за шта су задужени надлежни органи.

Приједлози у вези са забраном тајних клаузула у уговорима и увођењем обавезе видео-надзора приликом спровођења тендерских поступака нису прихваћени, јер се ова питања уређују другим прописима, прије свега законом којим се регулишу јавне набавке, као и кроз уговорну праксу.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊУ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Министарство привреде и предузетништва, као обрађивач Приједлога закона о измјенама и допунама Закона о јавним предузећима, спровео је сљедеће методолошке кораке процјене утицаја прописа у поступку израде Приједлога овог закона попуњавањем Обрасца 1. процјене утицаја нацрта/приједлога закона:

У вези с проблемом који се жели ријешити, утврђено је да важећи закон није усклађен са смјерницама Организације за економску сарадњу и развој о корпоративном управљању јавним предузећима, затим непостојање стратешког документа којим се дефинишу циљеви, очекивања и оквири управљања јавним предузећима у власништву Републике Српске, непостојање јединственог информационог система за координацију надзора јавних предузећа у Републици Српској, а што је онемогућавало благовремену и системску анализу учинка јавних предузећа и подршку доношења одлука на нивоу Владе Републике Српске и ресорних министарстава. Такође, не постоји ни јасно разграничење између јавних предузећа која обављају тржишну дјелатност ради стицања добити и јавних предузећа која обављају послове од јавног интереса на нетржишној основи. Постојала је потреба и за унапређењем независности надзорних одбора.

Циљ доношења закона је унапређење ефикасног, одговорног и транспарентног управљање јавним предузећима, а као посебни циљеви истичу се јачање надзора над радом јавних предузећа успостављањем система за координацију надзора, односно увођењем јединственог информационог система за координацију надзора јавних предузећа у Републици Српској, као и јачање независности надзорних одбора.

У вези са утицајем на јавне буџете, утврђено је да се спровођење предложених рјешења, укључујући успостављање Система за координацију надзора јавних предузећа у Републици Српској и јединственог информационог система за координацију надзора јавних предузећа у Републици Српској, планира у оквиру постојећих институционалних капацитета и редовних буџетских оквира надлежних органа, као и уз подршку међународних партнера кроз постојеће реформске и донаторске програме. Дефинисање политике власништва и јасно раздвајање тржишних и нетржишних дјелатности ће допринијети бољем стратешком планирању и ефикаснијем коришћењу јавних средстава.

Када је у питању утицај на пословање, Приједлог закона ће позитивно утицати на привреду јер доприноси унапређењу корпоративног управљања и повећава транспарентност пословања јавних предузећа. С обзиром на то да се Приједлогом закона успоставља Систем за координацију надзора јавних предузећа у Републици Српској, који се за разлику од раније успостављеног модела надзора јавних предузећа значајно проширује, како у погледу обухвата тако и у погледу институционалног капацитета, то ће за јавна предузећа значити обавезу да тачно и благовремено уносе податке о свом пословању у јединствени информациони систем за координацију надзора јавних предузећа. Поред тога, обавезни су да информације о свом пословању учине доступним и јавности, путем своје интернет странице или на други примјеран начин. За „посебно надзирана јавна предузећа“, а с обзиром на то да су у питању велика предузећа од значаја за финансије, прописане су појачане мјере надзора и примјена одредаба које се односе на Систем за координацију надзора јавних предузећа од дана ступања на снагу предметног закона, док на остала јавна предузећа те одредбе се примјењују након прелазног периода од двије године од дана ступања на снагу закона. Успостављање јединственог информационог систем за координацију надзора јавних предузећа ће омогућити да се на основу ажурних и релевантних података о пословању системски прати рад јавних предузећа. Приједлог закона уводи обавезу да најмање један члан надзорног одбора треба да буде независни члан, а што ће јачати професионалност и непристрасност надзора.

Приједлог закона не прописује формалности.

У погледу социјалних утицаја, утврђено је да Приједлог закона неће имати директан утицај у овом дијелу.

У вези са утицајем на животну средину, Приједлог закона нема утицаја.

Када је у питању праћење спровођења прописа, путем надзора које ће спроводити Министарство привреде и предузетништва добиће се кључни показатељи примјене закона. Контролу пословања јавних предузећа обављаће и ресорна министарства у оквиру својих надлежности, односно надлежне организационе јединице у јединицама локалне самоуправе за јавна предузећа која су у њиховој надлежности. Ефекти примјене закона вредноваће се на основу сљедећих показатеља: јавна предузећа уносе податке у јединствени информациони систем за координацију надзора јавних предузећа у Републици Српској, усвојена политика власништва од стране Владе Републике Српске за јавна предузећа у већинском власништву, јавна предузећа су раздвојила тржишне дјелатности и послове од јавног интереса у рачуноводственој евиденцији, надзорни одбори имају најмање једног независног члана, обим и квалитет јавно доступних података о пословању јавних предузећа, као и ефекти пословања јавних предузећа.

Министарство привреде и предузетништва је, приликом примјене скраћеног процеса процјене утицаја прописа, поступило у складу са методологијом прописаном у т. VI и VIII Одлуке о процјени утицаја прописа.

**VIII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18) и Смјерницама за консултације у изради прописа и других општих аката („Службени гласник Републике Српске“, број 86/22) обрађивач је утврдио да је овај закон од интереса за јавност.

Сходно томе, текст Приједлога закона објављен је на интернет страници Владе Републике Српске, Министарства привреде и предузетништва, ради достављања примједаба и сугестија.

Позив на јавну расправу објављен је на интернет страници Министарства привреде и предузетништва и Привредне коморе Републике Српске, а централна јавна расправа одржана је у Привредној комори Републике Српске.

На текст Приједлога закона прибављена су мишљења надлежних републичких органа управе, представника пословне заједнице и осталих заинтересованих субјеката.

Приликом израде коначног текста закона узети су у обзир сви изнесени приједлози и достављена мишљења, а прихваћени су они приједлози и мишљења која су оцијењена као оправдана и конструктивна и која доприносе остваривању циљева овог закона.

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона није потребно обезбиједити додатна средстава из буџета Републике Српске. Подзаконски акти који се доносе на основу овог закона биће израђени у оквиру постојећих капацитета Владе и надлежних институција. Развој Информационог система и активности Тијела за координацију надзора биће финансирани кроз редовне буџетске ставке надлежних органа и путем подршке међународних партнера у оквиру реформских програма.

**ПРИЛОГ**

**ЗАКОН О ЈАВНИМ ПРЕДУЗЕЋИМА**

(Текст предложених измјена и допуна уграђен у основни текст Закона)

Члан 2.

**(1) Јавно предузеће, у смислу овог закона, јесте правно лице које је уписано у судски регистар као привредно друштво у форми акционарског друштва или друштва са ограниченом одговорношћу и у чијем основном капиталу Република Српска или јединица локалне самоуправе има, директно или индиректно, већинско власништво или остварује контролу по другом основу.**

**(2) Јавно предузеће се оснива или послује ради стицања добити или остваривања законом утврђеног јавног интереса.**

**(3) Јавна предузећа, у смислу овог закона, категоришу се на:**

**а) јавна предузећа која обављају тржишне дјелатности ради стицања добити,**

**б) јавна предузећа која обављају послове од јавног интереса на нетржишној основи, у складу са посебним законом,**

**в) јавна предузећа која истовремено обављају и тржишне дјелатности ради** **стицања добити и послове од јавног интереса на нетржишној основи.**

Члан 2а.

Обављање дјелатности предузеће из члана 2. овог закона заснива на сљедећим принципима:

а) једнаком третману (недискриминацији) и слободи оснивања и пружања услуга,

**б) одговорности, ефикасности, економичности и транспарентности,**

в) забрани споразума јавних предузећа која имају за посљедицу спречавање, ограничавање или нарушавање конкуренције на тржишту,

г) забрани злоупотребе доминантног положаја,

д) надзирању помоћи коју додјељују даваоци државне помоћи давањем повластица одређеним предузећима или производњи одређене робе, ради избјегавања нарушавања конкуренције,

ђ) превентивном надзирању обједињавања предузећа,

е) либерализацији одређених дјелатности од општег интереса ради спречавања развоја монополистичких тенденција,

ж) осигурању транспарентности финансијских односа између Републике Српске, односно јединице локалне самоуправе и јавних предузећа и

з) вођењу засебних рачуна, тако да се јасно разграниче трошкови и приходи повезани са различитим дјелатностима.

Члан 3.

**Поједини појмови употријебљени у овом закону имају сљедеће значење:**

**а) јавни орган је орган, тијело, институција или правно лице основано законом или другим прописом, које обавља јавна овлашћења, врши управне или друге послове од јавног интереса или пружа јавне услуге у име Републике Српске, јединице локалне самоуправе или других носилаца јавних овлашћења,**

**б) повезано лице јесте сваки запослени јавног предузећа, укључујући и појединце и заступнике које јавно предузеће именује за обављање одређених дјелатности, сваки члан надзорног одбора и одбора за ревизију; свако правно или физичко лице у чијем посредном или непосредном власништву је најмање 5% од укупног збира гласачких права јавног предузећа,**

**в) одговорно лице је свако лице којем се законом или статутом јавног предузећа или описом посла додјељује надлежност за конкретан посао или задатак, односно свако лице коме је таква надлежност утврђена правилником о организацији и систематизацији радних мјеста, уговором о раду или другим актом,**

**г) независни члан надзорног одбора је лице које не обавља руководеће функције у јавном предузећу, није запослено у јавном предузећу, није члан органа управљања или надзора повезаних друштава, нема власнички удио или било који други финансијски интерес у јавном предузећу, није у пословној сарадњи с јавним предузећем, није у односу који би могао утицати на његову независност у обављању функције члана надзорног одбора,**

**д) посебно надзирано јавно предузеће је правно лице под директном или индиректном контролом Републике Српске које двије узастопне календарске године испуњава критеријуме великог правног лица у складу са законом којим се уређује рачуноводство и ревизија,**

**ђ) надзирање или надзор је детаљно и систематско надгледање извршења било којег посла или задатка одговорног лица, или друге активности јавног предузећа, при чему је његов циљ да се открије и надлежним органима пријави могућа превара или друга незаконита активност и да се предузму мјере за дисциплинско кажњавање и отпуштање одговорних лица која су у извршавању својих послова и радних задатака починила повреду радне обавезе,**

**е) политика власништва је документ којим се утврђују сврха и циљеви власничког управљања, начин унапређења корпоративног управљања у јавним предузећима и механизми спровођења политике власништва у јавним предузећима,**

**ж) контрола по другом основу подразумијева да јавни орган има право да именује већину чланова надзорног органа, право вета или одлучујући утицај на доношење стратешких одлука јавног предузећа, као и да на основу посебних права, уговора или закона, одлучује о стратешким питањима јавног предузећа као што су буџет, продаја значајне имовине, статусне промјене или друга питања од суштинског значаја за пословање јавног предузећа,**

**з) јединствени информациони систем за координацију надзора јавних предузећа у Републици Српској (у даљем тексту: Информациони систем) јесте електронска платформа која се успоставља ради системског праћења пословања јавних предузећа,**

**и) јавни интерес подразумијева остваривање циљева од општег значаја за друштво, нарочито у области пружања јавних услуга (енергетика, водоснабдијевање, управљање отпадом, јавни превоз и слично), реализације стратешких пројеката, заштите животне средине, друштвене укључености и економског развоја Републике Српске,**

**ј) тржишна дјелатност је дјелатност коју јавно предузеће обавља на тржишту, уз наплату од крајњих корисника по тржишној или регулисаној цијени, у смислу закона којим се уређује рад регулаторних тијела, с циљем остваривања прихода и добити,**

**к) послови од јавног интереса на нетржишној основи су послови или услуге које јавно предузеће обавља ради остваривања јавног интереса утврђеног законом, одлуком Владе или одлуком скупштине јединице локалне самоуправе донесеном уз претходну сагласност ресорног министарства за послове од републичког значаја, а који се суфинансирају из буџета Републике Српске, буџета јединице локалне самоуправе, међународних донација или других извора у смислу закона којим се уређује буџетски систем Републике Српске,**

**л) јавна предузећа која истовремено обављају тржишне дјелатности и послове од јавног интереса дужна су да воде интерну рачуноводствену евиденцију засебно за тржишне дјелатности и за послове од јавног интереса, на начин којим се обезбјеђује јасно разграничење остварених прихода и расхода у вези са тим дјелатностима и пословима.**

Члан 8.

(1) Надзорни одбор састоји се од најмање три члана**,** **од којих је најмање један независни члан.**

(2) Акционари или чланови друштва који имају најмање 5% гласачких права имају право на једно мјесто у надзорном одбору.

(3) Члана надзорног одбора из реда акционара или чланова друштва из претходног става бира скупштина на начин утврђен статутом, на приједлог мањинских акционара или чланова друштва са најмање 5% гласачких права.

**Члан 17а.**

**(1) Јавно предузеће дужно је да тачно и благовремено уноси податке о свом пословању у Информациони систем.**

**(2) Јавно предузеће дужно је да информације о свом пословању, укључујући финансијске показатеље, податке о организационој структури и друге податке од значаја за пословање предузећа учини доступним јавности најкасније у року од 30 дана од дана њиховог настанка, путем своје интернет странице или на други примјерен начин.**

Члан 22.

План пословања из претходног члана поред осталог укључује:

а) план прихода и расхода,

б) капиталне издатке предложене за период који план пословања обухвата,

в) изворе финансирања предложене за наведене капиталне издатке, те друге пословне циљеве,

г) све зајмове чије узимање је планирано у периоду који план пословања обухвата,

д) гаранције чије је давање предложено за осигурање тих кредита,

ђ) приједлоге за оснивање или куповину нових предузећа или послова (било у цјелини или дјелимично) или продају било којег од зависних друштава (то јест супсидијара) предузећа, те кадровску попуну, као и пратеће расходе за исто,

е) приједлоге за продају непокретне имовине,

ж) приједлоге за коришћење вишка прихода за период који обухвата план пословања,

з) предвиђене финансијске извјештаје, функционални и главни буџет са полугодишњим анализама варијанте и буџет обртног капитала, који морају одражавати планиране активности предузећа и са тим активностима повезане приходе и трошкове**,**

**и) начин реализације циљева пословања са кључним показатељима учинка и ризике за остварење постављених циљева**.

Члан 40.

Недопуштене активности

Предузећу није допуштено:

а) давање кредита или позајмица запосленим предузећа или другим лицима или пружање гаранција или осигурања за кредит;

б) давања путем донација у супротности са одредбама Закона о донацијама предузећа у јавном власништву или под јавном контролом Републике;

в) исплате плата, доприноса и накнада супротно одредбама прописа о раду, Закона о пензијском и здравственом осигурању, или лицима на било каквој листи чекања;

г) учешће у поступку набавке у својству понуђача било којег лица које је припремило позив на тендер или сваког повезаног лица или лица у вези са повезаним лицима;

д) вршење измјена и допуна у било којем већ закљученом уговору о набавци, осим ако су извршене у складу са законом;

ђ) прихват плаћања замјеном за новац, плаћања у натури, или готовинском еквиваленту;

е) инвестиције из краткорочних извора средстава предузећа, осим када се ради о одобреним инвестицијама према дефиницији датој у важећим законима који регулишу ту област;

ж) склапање уговора о располагању са кумулативном вриједношћу већом од **30.000** КМ без потписа два директора.

Члан 46.

**(1) Управни надзор над примјеном овог закона врши Министарство привреде и предузетништва.**

**(2) Надзор над примјеном одредаба овог закона у вези са пословањем јавног предузећа у складу са чланом 46а. врше:**

**а) ресорно министарство за јавна предузећа која су у његовој надлежности,**

**б) надлежна организациона јединица у јединици локалне самоуправе за јавна предузећа која су у њеној надлежности.**

**(3) Инспекцијски надзор над примјеном овог закона врши републичка управа надлежна за инспекцијске послове, у складу са законом којим се уређује инспекцијски надзор.**

**IVa – СИСТЕМ ЗА КООРДИНАЦИЈУ НАДЗОРА ЈАВНИХ ПРЕДУЗЕЋА У РЕПУБЛИЦИ СРПСКОЈ**

**Члан 46а.**

**(1) Систем за координацију надзора јавних предузећа у Републици Српској (у даљем тексту: Систем за координацију) успоставља се ради јачања надзора над јавним предузећима и доприноса економском развоју Републике Српске.**

**(2) Систем за координацију чине:**

**а) Влада Републике Српске (у даљем тексту: Влада),**

**б) Тијело за координацију надзора над јавним предузећима (у даљем тексту: Tијело за координацију надзора),**

**в) Министарство финансија,**

**г) Инвестиционо-развојна банка Републике Српске,**

**д) ресорна министарства,**

**ђ) јединице локалне самоуправе.**

**(3) Тијело за координацију надзора, у сарадњи са другим учесницима у Систему за координацију, обавља сљедеће послове:**

**а) координише прикупљање и обрађује податке о јавним предузећима,**

**б) координише припрему анализа стања у јавним предузећима и препоруке политика,**

**в) води Информациони систем,**

**г) координише израду политике власништва,**

**д) координише активности надзора над јавним предузећима,**

**ђ) обавља и друге послове у вези са координацијом надзора над јавним предузећима.**

**(4) Министарство финансија прати и израђује извјештај о фискалним ризицима повезаним са пословањем јавних предузећа.**

**(5) Инвестиционо-развојна банка Републике Српске путем Акцијског фонда управља акцијама Републике Српске у јавним предузећима.**

**(6) Тијело за координацију надзора доставља обједињени извјештај о пословању јавних предузећа са приједлогом мјера Влади, најмање једном годишње.**

**(7) Политика власништва израђује се на средњорочни период у складу са прописом којим се уређује стратешко планирање и доноси је Влада.**

**(8) Влада, на приједлог ресорног министарства, утврђује циљеве пословања за јавна предузећа са кључним показатељима учинка.**

**(9) Влада уредбом прописује садржај, начин и рокове за израду и достављање обједињеног извјештаја.**

**Члан 46б.**

**(1) Информациони систем обухвата:**

**а) регистар јавних предузећа,**

**б) обједињене финансијске и нефинансијске показатеље пословања јавних предузећа,**

**в) извјештаје о спровођењу политике власништва,**

**г) друге податке од значаја за координацију надзора над посебно надзираним јавним предузећима.**

**(2) Влада уредбом прописује начин вођења и садржај Информационог система.**

**(3) Учесници Система за координацију су корисници података из Информационог система.**

Члан 48.

(1) Новчаном казном од 5.000 КМ до 10.000 КМ казниће се за прекршај предузеће ако:

а) надзорни одбор не испуњава обавезе и одговорности у складу са чланом 24,

б) управа не испуњава обавезе и одговорности у складу са чланом 27,

в) директор не испуњава обавезе и одговорности у складу са чланом 12**,**

**г) управа не уноси благовремено и тачно податке о пословању у Информациони систем у складу са чланом 17а. став 1. овог закона,**

**д) управа не учини доступним јавности информације о пословању, укључујући финансијске показатеље, податке о организационој структури и друге податке од значаја за пословање у року од 30 дана од дана њиховог настанка у складу са чланом 17а. став 2. овог закона**.

(2) За прекршај из претходног става казниће се и одговорно лице у предузећу новчаном казном **од** 1.000 КМ.

**Члан 53а.**

**Влада, у року од шест мјесеци од дана ступања на снагу овог закона, доноси сљедеће подзаконске акте:**

**а) Уредбу о обједињеном извјештају о предузећима (члан 46а. став 9),**

**б) Уредбу о јединственом информационом систему за координацију надзора јавних предузећа у Републици Српској (члан 46б. став 2).**

**Члан 56а.**

**(1) Одредбе овог закона које се односе на Систем за координацију примјењују се на посебно надзирана јавна предузећа од дана ступања на снагу овог закона.**

**(2) Одредбе овог закона које се односе на Систем за координацију примјењују се на остала јавна предузећа по истеку рока од двије године од дана ступања на снагу овог закона.**

1. *OECD Guidelines on Corporate Governance of State-Owned Enterprises, 2015 Edition.*  [↑](#footnote-ref-1)